
REFERAT

Privind aprobarea rezultatului final al evaluării anuale a managementului Filarmonicii Banatul  Timişoara




	În luna martie, la nivelul autorităţii, au avut loc evaluările anuale ale managementului Filarmonicii Banatul Timişoara şi Casei de Cultură a Municipiului Timişoara şi evaluările finale ale Teatrului German de Stat Timişoara şi Teatrului Maghiar de Stat Csiky Gergely Timişoara.
	Evaluarile s-au desfăşurat având în vedere: HCL nr. 88/03.03.2015 privind aprobarea constituirii comisiilor de evaluare a managementului pentru Teatrul German de Stat Timişoara şi Teatrul Maghiar de Stat Csiky Gergely, Filarmonica Banatul, şi, respectiv pentru Casa de Cultură a Municipiului Timişoara; având în vedere HCL nr. 77/01.03.2016 privind aprobarea Regulamentului de organizare şi desfăşurare a evaluării managementului instituţiilor publice de cultură din subordinea Consiliului Local al Municipiului Timişoara; în temeiul OUG nr.189/2008 privind managementul instituţiilor publice de cultură, actualizată; în conformitate cu Anexa 2 din Ordinul 2799/2015 pentru aprobarea Regulamentului-cadru de organizare şi desfăşurare a concursului de proiecte de management, a Regulamentului-cadru de organizare şi desfăşurare a evaluării managementului, a modelului-cadru al caietului de obiective, a modelului-cadru al raportului de activitate, precum şi modelului-cadru al contractului de management şi având în vedere dispoziţiile primarului nr. 152, 153 şi 154 din 10.02.2017  prin care au fost aprobate componenţele comisiilor de evaluare a managementului pentru Casa de Cultură a Municipiului Timişoara, Teatrul Maghiar de Stat Csiky Gergely şi Teatrul German de Stat Timişoara.
	Astfel, directorul Filarmonicii Banatul Timisoara, dl. Ioan Coriolan Gârboni, a depus raportul de activitate pentru anul 2016. Raportul a fost înaintat comisiei de evaluare spre analiză, secretariatul comisiei a întocmit referatele de analiză, iar în data de 24.03.2017 a avut loc evaluarea (prima)  managerului Filarmonicii Banatul Timişoara, dl. Ioan Coriolan Gârboni.
	În urma evaluării s-au acordat note pentru proba I (analiza raportului de activitate), şi proba II (interviul), şi   s-a constat că au fost respectate obiectivele stipulate în caietul de obiective care a stat la baza întocmirii contractului de management încheiat cu Primarul Municipiului Timişoara. Nota finală a evaluării este  prevăzută în procesul-verbal nr. SC2017/7187 din data de 24.03.2017, încheiat cu ocazia întrunirii Comisiei de evaluare a managementului Filarmonicii Banatul Timişoara.	 
	Anexăm prezentului referat Rapoartele de evaluare întocmite de membrii Comisiilor de evaluare ale Filarmonicii Banatul Timisoara şi procesul verbal pentru nota obţinută. 
	
	Având în vedere cele de mai sus, propunem Consiliului Local al Municipiului Timişoara: aprobarea rezultatului final al evaluării anuale a managementului Filarmonicii Banatul Timişoara, conform procesului-verbal nr. SC2017/7187 din data de 24.03.2017, încheiat cu ocazia întrunirii Comisiei de evaluare a managementului Filarmonicii Banatul Timişoara, după cum urmează:
· nota finală 10;
· continuarea managementului d-lui Ioan Coriolan Gârboni, directorul  Filarmonicii Banatul  Timişoara.

